ওয়েব ডেস্ক: ইডি জেরার পর আজ সিবিআই হাজিরা ফিরহাদ হাকিমের। ইতিমধ্যে সকাল দশটা নাগাদ সিবিআই-এর অফিসে ঢুকে গিয়েছেন মন্ত্রী ফিরহাদ হাকিম। গতমাসের শুরুতেই নারদকাণ্ডে রাজ্যের পুর-নগরেন্নয়ন মন্ত্রীকে সাড়ে চার ঘণ্টার ম্যারাথন জেরা করেছিল ইডি। নারদকর্তার জবানবন্দির ওপর নির্ভর করেই হয় সেবারের প্রশ্নোত্তর। আজও মন্ত্রীর জন্যে আগাম প্রশ্নতালিকা তৈরি করে রেখেছেন গোয়েন্দারা। কেন ম্যাথু স্যামুয়েলসের থেকে টাকা নেওয়া? বদলে কী প্রতিশ্রুতি দেওয়া হয়েছিল? এই সব প্রশ্ন নিয়েই আজ ফিরহাদ হাকিমকে জেরা করবেন গোয়েন্দারা। গত সপ্তাহে ইডি-র মুখোমুখি হওয়ার পর আজ সিবিআই দফতরে হাজিরা দিতে পারেন শুভেন্দু অধিকারীও। সেক্ষেত্রে একই প্রশ্নে জিজ্ঞাসাবাদ করা হবে পরিবহণমন্ত্রীকেও। এই বিষয়ে সব খবর জানার জন্য নজর রাখুন ২৪ ঘণ্টা ডট কম-এ।